Vruntlike grote in unsem heren Gode vorgescreven. Wetet, leven sunderlik vrunde, borgermestere und rad der stad to Revalle, dat ik juwe brefve entfangen und wol vornomen, als umme schipher Klünder, wo dat he vor ju hadde gewest und wolde sik hebben entschuldiget der sake, de em hir vor her Thorder wenner (?) over gesecht. Ik hebbe sine unschult och hir genomen und wil eme gerne dat beste doen und gunstich wesen umme juwer bede willen. Item hebbe ik eme vortan van her Thorders wegen wor umme belovet, alse he ju wol berichten kan; wer it sake, dat he juwer wor to behovet, so doet wol umme her Thorders und miner bede willen und weset eme gunstich und behulplich; des gelikes wille wi ju gerne wedder umme doen. Item als gi scriven umme den kopman tur Ny wort, dat is her Johan Krouwel wol willich, wo he van her Thorder und mi overme jare scheide, so blift dat ok nu. Kan ik anner wat vornemen, dat wil ik ju to beden edder scriven. Ik hebbe Klünder al disse sake berichtet, he kan se ju muntliken bet[er] berichten, wen ik se ju scriven kan. Gebedet to mi als juwen vrunde. Got si mit ju ewichliken. Gescreven to Sekkejerwe des ersten vridages in der vasten, under mine ingesegel, etc. Bi mi Kersten Nicklessone, ridder. Adress: An den erbaren lude borgermestere und rad der stad to Revelle, minen vrunden, sal disse bref.